বাংলাদেশের সংগীতাঙ্গনকে যে ক'জন ব্যক্তি সমৃদ্ধ করেছেন তারা হলেন মরমী কবি হাসন রাজা, রাধারমন, আরকুম শাহ, শিতালং শাহ এবং শাহ আব্দুল করিম। বাংলাদেশের অনেক শিল্পী তারকাখ্যাতি পেয়েছেন এদের গান গেয়ে। এছাড়া সিলেটের বিয়ের গান সারা বাংলাদেশে জনপ্রিয়। এদেরই গান গাইতে যুক্তরাজ্য থেকে এসেছিলেন প্রখ্যাত কণ্ঠশিল্পী হিমাংশু গোস্বামী, যুক্তরাষ্ট্র থেকে বাউল শিল্পী তাজুল ইমাম। আর বাংলাদেশ থেকে এসেছিলেন বাউল শিল্পী কালা মিয়া ও আশিক। দুই দিনই তারা মঞ্চ কাঁপিয়ে দর্শকদের আনন্দ দিয়েছেন। স্থানীয় শিল্পীরাও গেয়েছেন সিলেটের জনপ্রিয় গানগুলো। সাংস্কৃতিক অনুষ্ঠানে অংশগ্রহণ করেন কানাডাসহ উত্তর আমেরিকার বিভিন্ন শহর থেকে আগত সিলেটি বংশদ্ভূত শিল্পীবৃন্দ। একটি নিদৃষ্ট ভুখন্ড (সিলেট) থেকে আগত এত শিল্পীর অংশগ্রহণ রীতিমত চমকে দিয়েছে আয়োজকদের। দুইদিনব্যাপী সাংস্কৃতিক পর্বে প্রায় ৫০জন শিল্পী অংশগ্রহণ করেন।